Lipšic, Daniel, poslanec NR SR (2014-10-29):
Ďakujem veľmi pekne. Vážená pani predsedajúca, vážený pán podpredseda vlády, milé kolegyne, vážení kolegovia, ja najskôr len urobím jednu legislatívno-technickú zmenu v mojom pozmeňovacom návrhu, ktorý sa týka oslobodenia od dane z príjmov pre oznamovateľov protispoločenskej činnosti. Je tam kvôli tomu, že sa, jednak je chyba v systéme ASPI, a že sa prečíslovávajú mnohé poznámky pod čiarou, tak tá poznámka pod čiarou pôvodne 59k má byť 59ja. To dám pánovi spravodajcovi, ale som to musel predniesť v rozprave. (Odovzdanie návrhu spravodajcovi.) No a keď už som sa do ústnej rozpravy týmto musel prihlásiť, tak budem ešte pár minút, chcem hovoriť o tom, čo tu už bolo spomínané, jednak by som predsa len sa ešte vrátil k môjmu pozmeňovaciemu návrhu, ktorý sa týka daňovej asignácie pre právnické osoby, a teda v zásade k tomu, aby nebola znížená daňová asignácia z 1,5 % na 1 %, pretože tie daňové asignácie sú pre tretí sektor, ktorý robí obdivuhodnú prácu, sú nevyhnutné. Ak naozaj chceme to, čo hovoril minister financií Kažimír minulý týždeň, nejakým spôsobom znížiť podiel alebo, alebo PR, ktoré majú tie tučné nadácie, ktoré majú telekomunikační operátori a niektoré monopoly, tak to riešme veľmi jednoducho, riešme to spôsobom, že koľko môžu v jednej organizácii maximálne asignovať alebo koľko môžu takéto nadácie minúť na administratívu maximálne z toho, čo je asignované, a ostatné musia rozdeliť. Proste to sa dá riešiť. To nie je problém. Ale zakázať alebo znížiť všetkým právnickým osobám, všetkým podnikateľom, proste všetkým firmám, malým aj stredným, rovnako, dávať na v princípe dobročinné ciele, považujem za krok späť. A myslím si, aj keď avizoval minister financií, že veď on to možno bude riešiť na budúci rok, že to bude neskoro. Spomínal som to, že pre tretí sektor je dôležité, aby firmy, ktoré si už plánujú svoje rozpočty na ďalšie roky, od začiatku budúceho roka si vedeli plánovať. Keď s tým príde minister financií v lete, už bude neskoro. Už bude neskoro. Čiže ešte stále je čas, aby poslanci SMER-u ten návrh dali vo vlastnej réžii, fajn, ale aby teda návrh bol zakomponovaný do tejto novely dane z príjmov, aby s tým vedeli, s platným právnym stavom počítať právnické osoby a firmy od začiatku budúceho roku. Hovoríme o sume okolo 6 až 8 mil. eur. Tam sa trochu líšia prepočty, ktoré má minister financií a ktoré má NGO sektor. Ja som už spomínal v rozprave minulý týždeň, že sú mnohé iné opatrenia, ako túto sumu do rozpočtu dostať. Spomínal som, včera bola rozprava ku generálnej, k správe o činnosti prokuratúry, kde informoval prvý námestník o spore, ktorý sa dnes vedie na Najvyššom súde v rámci mimoriadneho dovolania a ktorý sa týka sporu Bratislavskej teplárenskej a bratislavského PPC vlastneného spoločnosťou Penta, kde ide o 26 mil. eur. Na tejto schôdzi je návrh, môj návrh novely zákona, aby sa excesívne úroky, ktoré v tomto prípade tvoria väčšiu časť tej pohľadávky, zdaňovali sadzbou 99 %. Len to by prinieslo štátnemu rozpočtu dajme tomu 13 mil. eur. Čiže možno dvojnásobok z toho, čo minister financií plánuje ušetriť, plánuje ušetriť na zníženie asignácie právnických osôb. A teraz ja sa pýtam, že z čoho budú mať obyčajní ľudia na Slovensku väčší prospech? Z toho, keď získa Penta o 13 mil. viac, alebo z toho, keď budú lepšie fungovať organizácie tretieho sektora, ktoré poskytujú služby v zdravotníctve, v sociálnej oblasti, vo vzdelávaní a tak ďalej. Ja som niekedy asi už nie šokovaný, ale sústavne ma prekvapuje ako niekedy absolútne s prehľadom, ak si má vláda vybrať medzi pomocou bežným ľuďom a medzi pomocou veľkým oligarchom, tak si nepochybne vyberie tých druhých. A to sa týka aj toho, čo som hovoril vo faktickej poznámke. A bol by som rád, keby na to niekto vedel zareagovať, že prečo tento parlament nevie postihnúť monopolnou daňou, keď vláda verbálne tvrdí, že monopoly sú problém, a treba ich zdaňovať, prečo nevie postihnúť monopolnou daňou prevádzkovateľa elektronického mýta. Už tu bolo viackrát spomínané, nechcem ísť do histórie, bol vybratý, bola vybratá najhoršia ponuka za prvej Ficovej vlády. Zjavne. Štát mal v minulosti z diaľničných známok rovnaký príjem, ako má dnes z elektronického mýta, len súkromná firma má zisk obrovský. Fajn, ale prečo ju aspoň nezdaníme ako monopol? Pán poslanec Blanár, keď pán Kamenický mal faktickú, tak tlieskal, že super, mňa by zaujímalo, pán poslanec, mňa by zaujímalo, OK, mňa by zaujímalo, prečo nechcete zdaniť monopolného prevádzkovateľa elektronického mýta monopolnou daňou. Aký je racionálny, rozumný, logický, akýkoľvek argument okrem toho, že to vyhrala osoba alebo skupina, ktorá je blízka vláde? A to je ten problém podľa mojej mienky, na ktorý narážame. A ten návrh ja predložím v decembri znovu, aj keď si nerobím ilúzie, že by zrazu váš oligarcha povedal: „Áá, nevadí, dajte ma pod monopolnú daň.“ Asi nie. Ale treba o tom hovoriť stále a stále a stále, pretože robíte lacné gestá populistické, však fajn, robte ich. Ale ak si máte naozaj vybrať, ak je jedna alternatíva podpora bežných ľudí a druhá podpora oligarchov, vyberiete si neomylne a vždy, neomylne a vždy podporu oligarchov. A ja si myslím, že keď o tom sa bude hovoriť dosť dlho a budete prejavovať svoje skutky hlasovaním, ako ich aj prejavujete, takže nakoniec to bude mať určitý efekt a možno aj tie vlaky zadarmo budú, budú využité. Takže ešte raz, podal som spresnenie môjho pozmeňovacieho návrhu a dúfam, dúfam, stále platí to, čo som povedal v rámci, v rámci rozpravy minulý týždeň, že ak tú daňovú asignáciu predloží ktorýkoľvek poslanec SMER-u, tak ja svoj návrh stiahnem a návrh podporím. Ďakujem.